google/wiki40b huggingface dataset:
Lucanini

Utseende

Middelsstore til meget store (20- over 100 millimeter), avlange, brunlige eller svarte hjortebiller. Hos nesten alle artene har hannene sterkt forstørrede kjever (mandibler), også hodet er påfallende stort. Mandiblene har vanligvis skarpe tenner på innersiden. Antennene er forholdsvis lange og tynne, det innerste leddet buet. Dekkvingene er hvelvede uten punktstriper. Beina er forholdsvis lange. Hunnene er vanligvis betydelig mindre enn hannene, med avlangt-oval kroppsform. Hunnenes kjever er mye mindre enn hannenes, men likevel gjerne større enn hos andre hjortebille-hunner.

Levevis

Hjortebillene er skogsinsekter med larver som utvikler seg i morken, død ved, for eksempel gamle stubber. De europeiske artene er knyttet til løvtrær. Larvene spiser trefibre, som er svært næringsfattige, og utviklingen går derfor ganske langsomt – de kan bruke 3-4 år eller enda lengre på larveutviklingen. Til slutt forvandler larven seg til en puppe i et kammer fôret med opptygde trefliser. De voksne insektene er forholdsvis kortlivede og spiser lite, men de kan ta til seg noe nektar og saft fra frukt. De er aktive om natten. Tross sine tunge kropper er de fleste artene bra flyvere. Hannenes svære kjever er ubrukelige til å spise med – de brukes bare i kamp om hunnene. To kjempende hanner prøver begge å få tak rundt motstanderens kropp og kaste ham på rygg. Selv om de fleste hjortebille-artene er uvanlige er disse oppsiktsvekkende dyrene relativt velkjente og de ha tidlig vakt oppsikt. Albrecht Dürers kjente bilde av en eikehjort  er et av de tidligste eksempler på et realistisk tegnet insekt i kunsten.

Utbredelse

Gruppen er mest artsrik i Sørøst-Asia, med særlig mange arter i Vietnam og den sørlige delen av Kina, derimot ikke så mange i Indonesia. Det forekommer også noen få arter i Sør- og Mellom-Europa, Midtøsten, Sentral-Asia og i Nord-Amerika.
Shixing

Shixing (kinesisk: 始兴县; pinyin:  Shǐxīng Xiàn) er et fylke i den kinesiske provinsen Guangdong. Det ligger i byprefekturet Shaoguan.
Befolkningen var på 231 082 innbyggere i 1999.

Kulturminner

Den fredede hakkalandsbyen Mantang (Mantang wei, 满堂围) ble i 1996 tilføyd på listen over kulturminner i Folkerepublikken Kina.  Den stammer fra Daoguangæraen under Qing-dynastiet.

Samferdsel

Kinas riksvei 323 løper gjennom området. Den begynner i Ruijin i provinsen Jiangxi og fører gjennom Guangdong og Guangxi og ender opp i Lincang i Yunnan, på grensen mot Burma.
Norgesmesterskapet på ski 1952

Norgesmesterskapet på ski 1952 ble arrangert i Porsgrunn og Eidsvoll fra 3. til 10. februar 1952. Bare menn deltok.
EM i bridge for nasjonslag 2006

Europamesterskapet i bridge for nasjonslag 2006 var det 48. i rekken og fant sted i Warszawa i Polen fra 12. august- 26. august 2006
Mesterskapet ble arrangert for klassene åpen, damer og veteran. Mesterskapene var også kvalifisering for Bermuda Bowl (VM i bridge) hvor de seks beste kvalifiserte i hver klasse. I åpen klasse og dameklassen spilte man full round robin mens veteran spilte først full round robin før man delte feltet i et A- og B-sluttspill hvor man igjen spilte Full round-robin. Man tok med seg en viss carry-over fra tidligere møter.
Rasteirinha

Rasteirinha (eller Rasterinha) er en brasiliansk elektronisk musikksjanger som er avledet fra funk carioca, reggaeton, samba og axé. Rytmen stammer fra favelas og Dj-er som Omulu , DJ Comrade, Munchi og Buraka Som Sistema har spredt den rundt om i verden.
Djevelens advokat

Bakgrunn

Djevelens advokat (på latin advocatus diaboli) er en uoffisiell betegnelse på den kirkelige embetsmann troens advokat eller troens fremmer (latin promotor fidei), som er medlem av kongregasjonen for helligkåringer i den katolske kirke. Under kanoniseringsprosesser (helligkåring) mellom 1587 og 1983 var det hans oppgave å fremlegge argumenter og eventuell dokumentasjon som tilsa at personene det var snakk om, ikke burde bli helgener. Man kan si at han talte djevelens sak idet han motarbeidet utkåringen av hellige personer. Tilsvarende fikk prosessens promotor det folkelige tilnavnet advocatus Dei, «Guds advokat». 
Reglene for katolske helligkåringsprosesser ble revidert i 1983, slik at den funksjon som innebærer å påpeke svakheter ved hellighetsindikasjonene ikke lenger tilligger kun én person (som kan ha medarbeidere), men utøves bredere. 
I overført betydning er djevelens advokat en som kommer med kritiske innvendinger, negative synspunkter og pessimistiske spådommer, særlig når de øvrige debattantene er skjønt enige og optimistiske. Vedkommende kan være negativt innstilt i utgangspunktet, eller kan ha fått tildelt en slik rolle i gruppen, eller inntar denne posisjonen på eget initiativ for å belyse en sak bedre.
AV Linux

AV Linux er en Linuxdistribusjon som er basert på Debian, og som har  multimedia-utviklere som brukergruppe. Den er tilgjengelig for 32-biter og 64-biter x86 med en Linuxkjerne som er tilpasset for maksimal ytelse og lydproduksjon med lav latens. AV Linux har blitt anbefalt som plattform for Harrison Mixbus.
Versjon 2.0 ble lansert lansert 19. mai 2009. Siste versjon er 2016.3.11 som ble lansert 23. mars 2016.
Sandnesgauk

Sandnesgauk er en type leirgjøk fra Sandnes. Figuren er av leire, formet som en stilisert gauk med hodet under vingen, hul og utstyrt med blåse- og fingerhull. De kan brukes som pyntegjenstand, leketøy eller enkel fløyte.
Leirgaukene har blitt laget i Sandnes siden 1800-tallet. Opprinnelig ble de delt ut som reklameprodukter for den omfattende tegl- og keramikkindustrien som fra 1783 etablerte seg der. Gaukene har siden blitt et varemerke og symbol for byen og innbyggerne.

Bakgrunn

Sandnesgauken fungerer som en okarina, et eldgammelt blåseinstrument, ofte eggformet og av keramikk, som man kan lage noen få toner med. 
Det antas at den moderne sandnesgauken ble utformet av Simon Asbjørnsen. I 1840-årene var han den første til å produsere figuren i større antall og bruke den til markedsføring. Den første gauken skal imidlertid stamme fra 1790-tallet. Leirefuglen produseres fortsatt i Sandnes og selges som suvenir.
I Sandnes' by- og kommunevåpen  er det en sandnesgauk «i sølv på grønn bakgrunn». Merket ble ble tegnet av Johannes Haukland på 1950-tallet og offsielt godkjent i 1972.
En «sandnesgauk» er også kallenavn på en person fra Sandnes.
Pterostichus melanarius

Utbredelse

Pterostichus melanarius finnes i hele Europa, inkludert Norge, i Asia og Nord-Amerika.

Utseende

Pterostichus melanarius er 12-18 mm lang. Brystskjoldet har to tydelige groper i hvert bakhjørne, selve hjørnet har et lite tannformet utstikk. Kan ikke fly fordi flygevingene under dekkvingene ikke er utviklet. Den ligner Pterostichus nigrita, men kan skilles fra denne på at dekkvingene, hver kun har to (ikke tre) børstepunkt. en fordypning med et stivt oppstående hår, nær det tredje rillemellomrom.  Den ligner også Pterostichus niger, men er noe mer rund, samt at det ytterste rille mellomrom, på dekkvingene, er smalere.

Levevis

Pterostichus melanarius lever på fuktige steder og er ofte meget tallrik på dyrket mark. Larvene og de voksne (imago)  lever som predatore.
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Fjelldal

Stedet

Fjelldal har barneskole (Fjelldal skole) og barnehage (Kanutten barnehage). Sentralt på Fjelldal ligger et servicesenter med butikk, Hydranten Pub & Spiseri, frisør (Studio 2 AS) og helsesenter med legekontor. Like ved servicesenteret ligger Norges Brannskole. Det er også en småbåthavn på Fjelldal, hvor Fjelldal Båtforening holder til.
I henhold til traséplanen for Nord-Norgebanen skulle sidesporet til Harstad passere over en jernbanebro fra Fjelldal til Sandtorg.
Judo under samveldelekene 2014

Judo under de britiske samveldeleker 2014. Judo var en av flere sporter under de 20. samveldelekene som ble arrangert i Glasgow i Skottland i perioden 23. juli til 3. august 2014. Det var tredje gangen som judo var med på programmet i Samveldelekene. I lekene i 2014 ble det konkurrert i fjorten øvelser, sju vektklasser for menn og sju vektklasser for kvinner. Alle tapende semifinalister fikk bronsemedaljer. England ble beste nasjon med seks gullmedaljer foran Skottland som også vant seks gull.
Mount Gale

Mount Gale er et fjell ved nordenden av Frecker Ridge i Anare Mountains i Victoria Land i Antarktis. Det ligger ved sørsiden av samløpet mellom Ludvigbreen og Kirkbybreen. Det ble navngitt av Australian Antarctic Names and Medals Committee etter offiser d'A.T. Galt, tidligere i Royal Australian Navy, som var en sjøoppmålar under Australian National Antarctic Research Expeditions («Thala Dan») og som utforsket denne kysten, 1962.
Bred blålibelle

Utbredelse

Bred blålibelle er utbredt i Mellom-Europa og østover i Asia til Det kaspiske hav. Finnes i Danmark, det sørøstlige Sverige, Finland og det sørøstlige Norge rundt «Oslofjorden».

Utseende

Kjønnene er ulike. Grunnfargen er brun-svart, bakkroppen har gule flekker. Eldre hanner har en lett synlig blåpudring på bakkroppens overside. Hunnens bakkropp er bredere og mer flat enn vanlig.
Vingene holdes i en rett vinkel ut fra kroppen i hvile. Basis (nær kroppen) av vingene har mørke, rødorange partier. Vingespennet er mellom 65 og 70 millimeter.

Levevis

Nymfen lever på bunnen, delvis nedgravd, langs bredden av grunne vegetasjonsfattige vannhull, med leire eller berg.
Eggene legges i vann. Utviklingen tar 1-2 år. Nymfen overvintrer. De voksne (imago) øyenstikkerne finnes vanligvis ikke langt fra stedet der de levde som nymfe.
Flygetiden er mai til ut august.
Bred blålibelle har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller lignende, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Wembley Conference Centre

Bakgrunn

Utover i 1970-årene dukket flere moderne flerbruksareaner opp i de største byene i England. Blant disse var Wembley Conference Centre, som ble tegnet av Richard Seifert for selskapet British Electric Traction Company. Byggearbeidene startet i mai 1973, og senteret ble åpnet av Duke of Kent 31. januar 1977. Hovedsalen, kalt Grand Hall, hadde plass til 2500 publikummere. Eurovision Song Contest 1977 var et av de første store arrangementene som ble holdt i senteret.
Konferansesenteret var del av et større utviklingsprosjekt i området. Ved siden av senteret åpnet Greenwich Rooms and Elvin House, en futuristisk, triangelformet kontorbygning på 722 kvadratmeter, og Wembley Exhibition Centre.
Åpningen av konferansesenteret og utstillingshallen økte antallet besøkende til Wembley Park, og den nærliggende togstasjonen, Wembley Hill, ble omdøpt til Wembley Complex i mai 1978. I 1987 ble stasjonen omdøpt til Wembley Stadium.
Da Wembley Stadium og områdene rundt stadionet skulle bygges om i 2006, ble konferansesenteret revet for å gi plass til utbyggingen.
Pseudoclodia

Utseende

Middelsstore, avlange, litt blanke, mørkt brunlige trebukker med lyse lengdestriper. Antennene er tynne og litt lengre enn kroppen, pronotum tønneformet, dekkvingene jevnt avsmalnende bakover.

Levevis

Larvene lever i død ved.

Utbredelse

Slekten er bare kjent fra Filippinene (Luzon og Sibuyan).
Konjunktiva

Sykdommer

Sykdommer i konjunktiva og hornhinnen er et vanlig opphavssted for symptomer fra øye. Øyets overflate blir utsatt for forskjellige eksterne påvirkninger, og er spesielt sårbar overfor skader, infeksjoner og allergiske reaksjoner. Denegerasjon og dystrofi er mindre vanlige årsaker til problemer. Konjunktiva er mest kjent for den inflammatoriske (betente) tilstanden konjunktivitt, som gir røde øyne (konjunktival injeksjon, som skyldes en dilatasjon av blodkarene i conjuctiva bulbi).
Poticuara

Utseende

Middelsstor, avlange, gule og svarte trebukker. Antennene er noe lengre enn kroppen, svarte, de innerste leddene fortykkede og sterkt hårete. Pronotum er omtrent trapesformet, litt bredere enn langt, kan ha gule sidekanter. Dekkvingene er litt innsnevrede i midten med tre opphøyde lengderibber. De kan være ensfarget brungule eller svarte med gule skuldre og en blekgul tverrstripe.

Utbredelse

Slekten er funnet i Costa Rica, Peru og Bolivia.
Gonatas

Utseende

Middelsstore, langstrakte, jevnbrede biller. På farge er de svarte eller mørkebrune. Hodet er stort og bredt med små, runde fasettøyne. Midt i pannen sitter det gjerne en flat knøl eller et kort horn. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra. Antennene er 10-leddete, C-formede men ikke knebøyde, de ytterste fem leddene har bladlignende utskudd og danner en løs vifte som ikke kan lukkes. Brystskjoldet (pronotum) er avrundet firkantet sett ovenfra, bredere enn langt, blankt, med en lengdefure i midten. Det er et tydelig, smalt skille mellom brystskjoldet og dekkvingene. Dekkvingene er ganske lange, parallellsidige, blanke, med rader av firkantede groper.

Levevis

Voksne og larver lever sammen i råtnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de fôrer til larvene, og hjelper dermed fordøyelsen. Både voksne og larver spiser dessuten de voksne billenes avføring (såkalt koprofagi). Dette øker næringsutbyttet siden avføringen har blitt infisert med mikroflora (bakterier og andre mikroorganismer) som frigjør næringsstoffer fra treet. De voksne billene hjelper også larvene til å bygge et puppekammer der de kan forvandle seg til en puppe.

Utbredelse

Slekten er utbredt fra Java i vest til øyene i det vestlige Stillehavet i øst, inkludert Australia.
Chris Mears

Utmerkelser

Nyttårsaften 2016 ble Mears utnevnt til medlem av Order of the British Empire.
Monfalcone kraftverk

Monfalcone kraftverk er et varmekraftverk beliggende i provinsen Gorizia i regionen Friuli-Venezia Giulia i Italia. Det har en installert produksjonskapasitet på 960 MW fordelt på 4 blokker / turbiner. Anlegget ble utbygd omkring 1965–1984. Brenselstypen er kull, biomasse og råolje, og operatør er energiselskapet A2A SpA.
De totale CO2-utslippene i 2008 var ca. 2 340 000 tonn som innebar en merkbar nedgang fra året før, mens det 2008-kvoten var 2,295 mill tonn.
Melvin Schwartz

Bakgrunn

Schwartz vokste opp i New York i depresjonstiden i New York. Han fikk sin store interesse for fysikk i 12-års-alderen. Han gikk på Bronx High School of Science. 
Han studerte så fysikk ved Columbia University, hvor han tok doktorgrad i 1958. Han samarbeidet på Columbia University med den senere nobelprisvinneren Isidor Isaac Rabi, som var leder av fysikkfakultetet. Samtidig var han fra 1956 til 1958 tilknyttet Brookhaven National Laboratory.

Karriere

Han var professor ved Stanford University i perioden 1966–83.
Tsung-Dao Lee, en kollega ved Columbia som nylig hadde vunnet Nobelprisen i en alder av 30 år, inspirerte eksperimentet som Schwartz senere fikk sin egen Nobel for:
På begynnelsen av 1960-tallet utførte Lederman, Schwartz og Steinberger - alle ansatt ved Columbia - eksperimenter ved Brookhaven National Laboratory hvor de brukte en partikkelakselerator for å generere en stråle av nøytrinoer, partikler som ikke har noen merkbar masse eller elektrisk ladning. 
Det var kjent at når nøytrinoer traff materie, ble det noen ganger generert elektroner eller elektronlike partikler som kalles myoner. Det var derimot ikke kjent om dette kom av at det fantes ulike typer  nøytrinoer. Lederman, Schwartz og Steinberger viste at dette var  tilfelle og kalte den tidligere uidentifiserte typen av nøytrinoer som  genererte myoner for myonnøytrino.
Denne oppdagelsen ledet til innsikten i at leptonene,  den familien av partikler som elektroner og nøytrinoer tilhører, danner  «familier» av partikler. Dette er nå en del av standardmodellen som beskriver oppbyggingen og kategoriseringen av elementærpartiklene.
Schwartz tilbrakte sin pensjonsalder i Ketchum i Idaho og døde 28. august 2006 på et sykehjem i Twin Falls.
Raining in My Heart

«Raining in My Heart» er en amerikansk rock and rollballade, skrevet av låtskriverteamet Felice og Boudleaux Bryant. Buddy Holly med orkesterakkompagnement av Dick Jacobs spilte den inn i 1958. «Raining in My Heart» ble utgitt på singlen Coral 9-62074 i 1959. A-siden var «It Doesn't Matter Anymore». 
Innspillingen var også med på Hollys første samle-LP med «greatest hits», The Buddy Holly Story, utgitt i mars 1959.

Norske versjoner

Lasse Johansen og Terje Mårstad har skrevet norske tekster. Johansens versjon heter «Det var en tid». Mårstads versjon bærer tittelen «Regner i mitt sinn».
Barry University

Barry University er et katolsk, uavhengig universitet i Miami Shores, delstaten Florida i USA. Det ble grunnlagt i 1940.
Det er (2006) i alt 8 885 studenter ved Barry, og skolepengene utgjør US$ 24 000. Det gis eksamen opp til doktorgrad (Ph.D).
Dwayne O. Andreas School of Law i Orlando, Florida er jus-skolen ved Barry University.
Inermestola

Utseende

Middelsstore, mørkt gråbrune trebukker, dekkvingene med vage, lysere tegninger. Oversiden er matt, kraftig punktert og fint hårete. Antennene er omtrent så lange som kroppen. Pronotum har rundede sider uten tenner på sidene. Dekkvingene er jevnbrede.

Utbredelse

Slekten er kjent fra Mexico og Brasil.
Viken Fiber

Viken Fiber AS er et norsk fiberselskap, med hovedkontor i Drammen. Selskapet bygger og drifter fibernett og leverer bredbåndstjenester til husstander og bedrifter i Buskerud, Oslo, Akershus, Vestfold, Østfold og Grenland.
Selskapet er en Altibox-partner og har rundt 150.000 kunder.

Historie

Viken Fiber ble dannet etter en fusjon med selskapene Viken Fibernett AS, Skagerak Fiber AS, EB Kontakt AS, EB Fibernett AS og BOF AS i september 2013. Viken Fiber er Norges største Altibox-partner.
Viken Fiber eies av Lyse Fiberinvest (71 prosent) og Energiselskapet Buskerud (29 prosent).
Etterspørselen etter fibernett i Norges tetteste befolkede region er høy. Eierne av selskapet forventer en ytterligere vekst i markedet, og en økende grad av konsolidering.
Veksten i kundemassen forventes å være på minst 15 000 nye kunder i året, i tillegg til nye kunder i bedriftsmarkedet. Etableringen vil både gi et bedre utgangspunkt for raskere utbygging på Østlandet, mer effektiv drift og en mer samordnet kommunikasjon med kundene.
Rudselva

Rudselva er ei elv i Ringerike kommune i Buskerud. Den er hovedelva i Rudsvassdraget og starter fra Langevannet, nordvest for Sokna i Soknedalen, og har utløp nord i Torevannet ved Sokna. Den er navngitt etter gården Rud.
Rudsvassdraget, som i sør også omfatter Torevannet og Verkenselva til denne renner ut i Sogna ved Sokna, omfatter flere mindre innsjøer i Brekkebygda, som Langevannet og Breivannet, Setertjern, Nordtjern og Vettertjern, samt småelvene mellom.
Rudsvassdraget er et populært område for både jakt og fiske. Ørret på omring 1 kg er ikke uvanlig, men man kan også få både abbor, sik, karuss og røye der. I 2003 ble det for eksempel tatt en ørret i garn på 3,7 kg i Torevannet. Langs vassdraget finnes også en rekke flotte badeplasser.
Byron Stroud

Biografi

Byron Stroud har vært involvert i Vancouvers heavy metal-miljø siden 1980-tallet. Hans første seriøse band var Caustic Thought, som ble dannet i 1987. I bandet spilte også Jed Simon og Devin Townsend. Etter Caustic Thought fant han veien til Front Line Assembly, som han ble med som trommetekniker på Hard Wired-turnéen. Etter dette ble han med i Strapping Young Lad.
Selv om han hadde vært fast medlem av Strapping Young Lad siden City-albumet i 1997, så ble han i 2004 medlem av Fear Factory på fulltid.  Han figurerte i Fear Factorys besetning på deres album Archetype fra 2004, selv om han ikke spilte på albumet, ettersom alle basslinjene allerede var innspilt av gitaristen Christian Olde Wolbers. Byron insisterer på at han vil ha fokus på begge bandene, så vel som på Zimmer's Hole, et noe komedisk band han spiller i med Strapping Young Lad-musikeren Jed Simon, blant andre.
Byron var også med i Unit:187, sammen med John Morgan. Han var også med på Devin Townsends punkparodi-prosject Punky Brüster.
Byron er også involvert i Jed Simon's Tenet-prosjekt. Tenet har bare gitt ut en demo, grunnet medlemmenes forpliktelser til Strapping Young Lad. Demoen kan lastes ned fra Tenet's offisielle nettsted
Mamadou Diallo

Vålerenga

I august 1999 gikk Diallo til Vålerenga på lån. Diallo debuterte med scoring borte mot Rosenborg, og ble hyllet i mediene etterpå. Diallo scoret også i sin første hjemmekamp på Bislett mot Viking. Diallo ble etterhvert svært viktig for VIF, og mange mente at han reddet Oslolagets plass i Tippeligaen på egen hånd. VIF-leder Jon H. Nordbrekken uttalte etter siste seriekamp der VIF reddet plassen at «det er mye takket være Diallo at vi opplever dette. Han har vært utrolig god siden vi hentet ham». Blant hendelsene Diallo huskes best for fra tiden i VIF er feiringen da han hadde scoret to mål mot gammellaget Lillestrøm på Bislett, og feiret 2-1-scoringen med slengkyss foran Kanarifansen.
Vålerengas nye trener Tom Nordlie ville gjerne beholde Diallo, men lønnskravet på to millioner i året var for høyt for VIF. Samtidig truet Lillestrømfansen med opprør om Diallo gikk til erkerivalen. Overgangsstriden endte i at Diallo dro på prøvespill i klubben Tampa Bay Mutiny i Major League Soccer, der han ble kjøpt for to millioner kroner i slutten av mars.

Tampa

Diallo scoret sine to første mål i midten av april da Tampa Bay slo Colorado. Diallo ble raskt en suksess i USA, og var i juni på toppen av toppscorerlisten. I august ble han kåret til banens beste i den årlige allstar-kampen i Major League Soccer.
I en kamp mot NY/NJ MetroStars var Diallo innblandet i en stygg episode. Etter en duell lå motstanderlagets keeper nede med tre knuste ribbein, brukket kjeve og punktert lunge. MetroStars-spilleren Lothar Matthäus mente angrepet på keeper var overlagt, og mente at Diallo burde utestenges fra all fotball på livstid. Tidlig i 2001-sesongen var Diallo innblandet i nye kontroverser, da han angrep en tilskuer. Hendelen førte til at Diallo ble bøtelagt fra MLS og utestengt i tre kamper.
Etter oppholdet i Tampa Bay ble Diallo utlånt til den franske klubben Metz. Diallo har deretter spilt for en rekke forskjellige klubber rundt om i verden, blant annet i svenske IFK Göteborg i 2003.
Frith Street

Historie

John Constable, Wolfgang Amadeus Mozart og William Hazlitt bodde alle i Frith Street en stund.
26. januar 1926 ga John Logie Baird den første offentlige demonstrasjon av fjernsyn i 22 Frith Street, i etasjen over der Bar Italia holder til i dag.
Nerl (Kljazma)

Nerl (russisk: Нерль) er ei elv i Jaroslavl, Ivanovo og Vladimir oblast i Russland. Den er ei venstre sideelv til Kljazma (i Volgas nedbørfelt). Elva er 284 kilometer lang, med et nedbørfelt på 6 780 km². Nerl er frosset over fra månedsskiftet november/desember til vårløsningen i april. Den største sideelva er Ukhtoma.
U21-EM i fotball for menn 2011

Format

Turneringen besto av to grupper á fire lag. De to øverste lagene gikk videre til utslagsturneringen. Spillerne som deltok måtte ikke være født før tidligst 1. januar 1988.

Gruppespill

Alle de fire lagene i hver gruppe spilte én innbyrdes kamp mot hverandre, der de to øverste lagene gikk videre til semifinaler. Vinnerlaget fra gruppe A møtte der gruppetoer fra B (og motsatt).
Palikop

Palikop er landsby i tahsil (underdistrikt) Hubli i distriktet Dharwad i delstaten Karnataka i India. I 2011 besto landsbyen av 197 hus, og folketallet var 1014.